**Többszintű edzőképzés**

- Sakkedzők részére az MSSZ és a TF együttműködésében -

# **Többszintű képzés általános bemutatása**

A többszintű edzőképzés három egymásra épülő és egy, a többitől elkülönülő negyedik szintből áll. Az *első szinten* olyan oktatók/edzők képzése zajlik, akik elsősorban a játék megszerettetésében, a tanítványok értékszámig eljuttatásában vállalnak szerepet. A *második szintről* olyan oktatók/edzők kerülnének ki, akik képesek az értékszám megszerzése után a tanítványt az 1800-1900-as szintig eljuttatni, majd a *harmadik szinten* olyan oktatók/edzők végeznének, akik ezek után képesek a tanítványt 2200-2300-as szintig fejleszteni. Aki mind a három szintet elvégzi, az ***ideális esetben*** képes lehet a bábuk menetmódjainak a megtanításától egészen a 2200-2300-as szintig eljuttatni a tanítványt. A háromszintű képzésen túl a rendszerben jelen van még egy fokozat, egy negyedik szint, ahol az edzői szerep már erősen keveredik a szekundánsi szereppel: itt azok a 2450 feletti játékosok kapnak képzést, akik a harmadik szinten dolgozó edzők kezei közül kikerült tanítványokat vennék át.

Képzési napok, tananyag, feladatok:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|   | 1.nap | 2.nap | 3.nap | 4.nap | 5.nap | 6.nap | 7.nap | 8.nap | Tananyag | Ajánlott feladat |
| 1.szint | KN | KN | KN | KN | TF | K |   | Hogyan: 90% | Önreflexió + óraterv |
| KN | Mit: 10% |
| 2.szint | KN | KN | KN | KN | KN | TF | K |   | Hogyan: 50% | Saját anyag kidolgozása |
| TF | ME | Mit: 50% |
| 3.szint | KN | KN | KN | KN | KN | KN | TF | K | Hogyan: 10% | Éves edzésterv kidolgozása |
| TF | ME | Mit: 90% |
| 4.szint | KN | ME |   |
| K | KE |



A képzések fontos része a **kerekasztal beszélgetés**, ahol neves hazai szakemberek osztják meg a gondolataikat a képzés résztvevőivel.

A **Magyar Testnevelési és Sporttudományi Egyetem szakemberei** (TF) rendszeresen oktatnak a képzéseken, akik pszichológiai és pedagógiai témában segítik a résztvevők fejlődését.

Az egyes szintekről további információk:

**1.szint:**

* Képzési napok száma: 6.
* Tananyag: döntő részben a „Hogyan tanítsunk?” van fókuszban, de foglalkozunk a „Mit tanítsunk?” kérdésével is.
* Kritériumok a jelentkezéshez: nincs ilyen, a valaha elért 1500-as értékszám erősen ajánlott.
* Ajánlott feladatok: önreflexió és óraterv írása.

**2.szint:**

* Képzési napok száma: 7.
* Tananyag: foglalkozunk a „Hogyan tanítsunk?” és a „Mit tanítsunk?” kérdésével is,
* Kritériumok a jelentkezéshez: nincs ilyen, a valaha elért 2000-es értékszám erősen ajánlott,
* Ajánlott feladatok: saját sakkoktatói anyag kidolgozása.

**3.szint:**

* Képzési napok száma: 8.
* Tananyag: döntő részben a „Mit tanítsunk?” van fókuszban, de foglalkozunk a „Hogyan tanítsunk?” kérdésével is.
* Kritériumok a jelentkezéshez: nincs ilyen, a valaha elért 2300-as értékszám erősen ajánlott.
* Ajánlott feladatok: éves edzésterv kidolgozása.

**4.szint:**

* Képzési napok száma: 2.
* Tananyag: pedagógiai alapok, közös „ötletbörze”, tapasztalatok/jó gyakorlatok megosztása, meghívott magyar és külföldi edzők előadásai, meghívott szakemberek foglalkozásai (pl. sportpszichológus).
* Kritériumok a jelentkezéshez: valaha elért 2450-es értékszám.
* Ajánlott feladatok: -.

Az ajánlott értékszám kritériumok között eltérő mértékű élőpont különbségek vannak: az első és a második szint között 500, a második és a harmadik szint között 300, a harmadik és a negyedik szint között 150 élőpont. Ennek az oka az, hogy minél magasabb értékszámot vizsgálunk, annál többet ér egy élőpont, vagyis a különböző szintű játékosok esetén ugyanakkora értékszám különbség nem ugyanakkora játékerő különbséget jelent: más a súlya egy 1700-as és egy 1800-as, vagy egy 2400-as és egy 2500 játékos közötti 100 élőpont különbségnek, emiatt van a csökkenő értékszám különbség.

# **Képzések felépítése**

Mind a három egymásra épülő képzés egyenként is három fő részből állna:

1. A képzések egyik fő részében a “Hogyan tanítsunk?” kérdésköre van terítéken:

pedagógiai alapelvek, pedagógiai és pszichológiai módszerek, kommunikáció, konfliktuskezelés, fegyelmezés, motiváció, órák tervezése stb.

1. A képzések másik fő részében a “Mit tanítsunk?” van a fókuszban:

taktika, stratégia, végjátékok, profilaxis, cserék, változatszámítás stb.

1. A képzések harmadik fő részében pedig a közös gondolkodáson, meghívott edzők tudásának megosztásán van a hangsúlyt:

kerekasztal beszélgetések, meghívott sakkedzők előadásai, meghívott segítő szakemberekkel (pl. sportpszichológus) való konzultáció stb.

Az elsőtől a harmadik szintig a didaktika két fő kérdése, a *Mit tanítsunk?* és a *Hogyan tanítsunk?* kérdései változó mértékben vannak beépítve a képzésekbe: az első szinten a *hogyan*-on van a hangsúly, magasabb szinteken pedig egyre inkább áttolódik a fókusz a *Mit* *tanítsunk?* irányába, mivel egyre szélesedik, valamint egyre mélyül a sakkozás tudástára. A negyedik szintű képzésen eltérés van ettől a felépítéstől a szerepváltozás (edző->szekundáns) és módszertani különbségek miatt is.

# **Nyitott képzés**

Az egyes képzések szintjei különböző szintű sakkozók fejlesztéséről szólnak, így azok megértéséhez és alkalmazásához az edzőknek annál nagyobb játékerővel szükséges rendelkezniük, minél magasabb szintre jelentkeznek. Ebben a többszintű edzőképzési rendszerben azonban megkapja mindenki a lehetőséget arra, hogy fejlődhessen értékszámától függetlenül, mivel a képzések mindenki előtt nyitva állnak: bárki jöhet, elvégezheti a tanfolyamokat, fejlődhet oktatóként és beleláthat abba a folyamatba, amit edzőtársaik az ő továbbadott tanítványaikkal végeznek a sakk magasabb szintjein. Ez nem csak fontos motivációs tényező lehet egy edzőnek, de új impulzusokat is adhat az oktatói munkájának: átstrukturálhatja, újragondolhatja a pedagógiai munkáját a magasabb szinteken tapasztaltak hatására, így még szorosabb kapcsolat jöhet létre az edzők között, valamint még jobban összehangolódhatnak a különböző szinteken lévő oktatói folyamatok.

# **Nyílt napok, továbbképzések**

A képzéseken nyílt napok lesznek meghirdetve, rendszerint az utolsó alkalomra időzítve: ilyenkor a ***kerekasztal beszélgetéseken*** érdeklődőként bárki részt vehet, amely lehetőség előtte nyilvánosan meg lesz hirdetve.

Szintén nyílt alkalmak lesznek a külföldi edzők által megtartott ***konferenciák*** is, amik már díjhoz kötöttek, s amikre szintén bárki becsatlakozhat.